Мэз Каринэ и зи чэзу лъагапIэ
Къэбэрдей-Балъкъэрым щыщ альпинисткэ цIэрыIуэ Мэз Каринэ куэдым яфIэтелъыджэн Iуэху аргуэру илэжьащ. Иджы ар къыщыхутащ дунейм щынэхъ лъагэ дыдэ вулканыр къыщыхъея Iуащхьэм и щыгум.
Охос-дель-Саладо (испаныбзэкIэ «нэ шыугъэхэр» къикIыу аращ) вулканыр къыщыхъея Iуащхьэм метр 6893-рэ и лъагагъщ. Ар Чилимрэ Аргентинэмрэ я гъунапкъэм итщ икIи лъэгущIэт пщIыуэ и щыгум укъыщыхутэныр хуабжьу шынагъуэщ, абы и мафIэпсыр дэтхэнэ зы дакъикъэми уэру къызэрыщиудыфынум къыхэкIыу. АрщхьэкIэ къэгъэдзыхыгъуафIэкъым, дуней псом къыщхьэщыт Эверестым 2011 гъэм дэкIа, узыдэкIуеину нэхъ гугъу дыдэхэм ящыщ, метр 8156-рэ зи лъагагъ Манаслу Iуащхьэм нэгъабэ щыIа, адыгэ бзылъхугъэ Мэз Каринэ. Къэбэрдей-Балъкъэрым и Жылагъуэ палатэм и чэнджэщэгъу Теппеевэ Iэсият хъыбар къызэрыдигъэщIамкIэ, «7 вершин» клубым хэтхэу Ларин Сергей, Ростовцев Артём, Козловэ Кристинэ, Кубасов Александр, Зеленковэ Иринэ, Сафонов Алексей, Парпиев Дмитрий сымэ ядэщIыгъуу блыщхьэ кIуам и шэджагъуэм ар Охос-дель-Саладо и щыгум къыщыхутащ.
Псалъэм къыдэкIуэу къыхэдгъэщынщи, дуней псом щынэхъ лъагэ дыдэ Эверестым Урысей Федерацэм щыщу иджы-ри къэс дэкIыфар цIыхубзитху къудейщ. Абыхэм яхэтщ Мэз Карини.
Хьэтау Ислъам.
